THCOM เทิร์นอะราวด์! โบรกชี้กำไร Q2 โต 40% ลาวเทเลคอมฟื้น
THCOM โชว์กำไรไตรมาส 1/66 โต 77% โบรกชี้ไตรมาส 2/66 กำไรหลักพุ่ง 40% สอดรับลาวเทเลคอมฟื้น แนะนำ “ซื้อเก็งกำไร” รอรับดาวเทียมใหม่ 3 ดวง สร้างมูลค่าเพิ่มให้ในอีก 5-10 ปีข้างหน้า วางเป้าพื้นฐาน 18.24 บาท
THCOM เทิร์นอะราวด์ โชว์กำไรไตรมาส 1/66 โต 77% โบรกชี้ไตรมาส 2/66 กำไรหลักพุ่ง 40% รับลาวเทเลคอมฟื้น แนะ “ซื้อเก็งกำไร” รอรับมูลค่าเพิ่มจากดาวเทียมใหม่ 3 ดวง
11 พ.ค. 2566

ผู้สื่อข่าวรายงานว่า บริษัท ไทยคม จำกัด (มหาชน) หรือ THCOM รายงานกำไรสุทธิไตรมาส 1/2566 อยู่ที่ 90 ล้านบาท เพิ่มขึ้น 77% เมื่อเทียบจากปีก่อน และพลิกมีกำไรสุทธิเมื่อเทียบจากไตรมาส 4/2565 ที่ขาดทุนสุทธิ 439 ล้านบาท ถ้าหากไม่รวมรายการพิเศษในไตรมาส 1/2566 ที่ขาดทุนจากอัตราแลกเปลี่ยน 54 ล้านบาท และการกลับรายการขาดทุนจากการตั้งด้อยค่าหนี้สูญและหนี้สงสัยจะสูญ 27 ล้านบาท ในไตรมาส 1 จะรายงานเป็นกำไรหลักอยู่ที่ 117 ล้านบาท เพิ่มขึ้นอย่างมาก 975% เมื่อเทียบจากปีก่อน และพลิกกลับมีกำไรจากขาดทุนหลักไตรมาส 4/2565 อยู่ที่ 30 ล้านบาท
บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ว่า สำหรับกำไรสุทธิและกำไรหลักของ THCOM สูงกว่าคาด 19% และ 55% ตามลำดับ เนื่องจากส่วนแบ่งขาดทุนจากลาวเทเลคอมที่น้อยกว่าคาด รายได้อื่นๆ ที่สูงกว่าคาดและภาระภาษีจ่ายที่ต่ำกว่าคาด ยอดขายสูงกว่าคาด 2% ในขณะที่กำไรขั้นต้นอยู่ที่ 46.9% ซึ่งต่ำกว่าที่คาดที่ 48.5% (และเทียบกับ 49.4% ในไตรมาส 1/65 และ 44.8% ในไตรมาส 4/65) กำไรขั้นต้นและกำไรจากการดำเนินงานเป็นไปตามที่คาด
โดยกำไรหลักที่เพิ่มขึ้นก้าวกระโดดเมื่อเทียบจากปีก่อน เนื่องจากส่วนแบ่งขาดทุนจากลาวเทเลคอมที่ลดลง (เนื่องจากรายได้จากลาวเทเลคอมที่เพิ่มขึ้นแข็งแกร่ง) ยอดขาย และรายได้อื่นๆ ที่เพิ่มขึ้น และภาระภาษีจ่ายที่ลดลง ซึ่งกลบค่าใช้จ่ายในการขายและบริหารที่เพิ่มขึ้นและภาระดอกเบี้ยจ่ายที่เพิ่มขึ้นก้าวกระโดดยอดขายในไตรมาสนี้เพิ่มขึ้น 7% เมื่อเทียบจากปีก่อน แต่ลดลง 0.4% เมื่อเทียบจากไตรมาสก่อน เนื่องจากรายได้จากการให้บริการช่องสัญญาณดาวเทียมที่เพิ่มสูงขึ้นและการรับรู้รายได้จากค่าธุรรมเนียมการจัดการเกตเวย์จาก Globalstar และค่าธรรมเนียมที่ปรึกษาอื่นๆ ถ้าแบ่งแยกรายได้จากภูมิศาสตร์ รายได้จากประเทศไทยเพิ่มขึ้น 22% เมื่อเทียบจากปีก่อน แต่รายได้จากประเทศออสเตรเลีย อินเดีย และมาเลเซียกลับลดลง 7% เมื่อเทียบจากปีก่อน, 41% เมื่อเทียบจากปีก่อน และ 45% เมื่อเทียบจากปีก่อน ตามลำดับ
ส่วนรายได้จากธุรกิจดาวเทียมอยู่ที่ 732 ล้านบาท เพิ่มขึ้น 6% เมื่อเทียบจากปีก่อน รายได้จากธุรกิจอินเทอร์เน็ตอยู่ที่ 9 ล้านบาท เพิ่มขึ้น 29% เมื่อเทียบจากปีก่อน และ ณ สิ้นไตรมาส 1/2566 อัตราการเช่าใช้ช่องสัญญาณดาวเทียมเฉลี่ยของทั้งดาวเทียมไทยคม 7 และดาวเทียมไทยคม 8 อยู่ที่ 55% (เพิ่มขึ้นเล็กน้อยจาก 53% ณ สิ้นไตรมาส 4/2565) ในไตรมาส 1/2566 ต้นทุนบริการเพิ่มขึ้น 12% เมื่อเทียบจากปีก่อน ในขณะที่ค่าใช้จ่าย ในการขายและบริหารเพิ่มขึ้น 6% เมื่อเทียบกับงวดเดียวของปีก่อน (จากการจัดต้นทุนและค่าใช้จ่ายในการดำเนินงานที่ดีมากขึ้น)
ทั้งนี้คาดกำไรหลักไตรมาส 2/2566 ที่ 90 ล้านบาท เพิ่มขึ้น 41% เมื่อเทียบจากปีก่อน เนื่องจากส่วนแบ่งขาดทุนจากลาวเทเลคอมที่ลดลงซึ่งได้รับปัจจัยหนุนจากยอดขายที่เพิ่มขึ้นและกำไรจากการดำเนินงานที่เพิ่มขึ้น คาดยอดขายในไตรมาส 2/66 มีแนวโน้มทรงตัวเมื่อเทียบจากปีก่อน และเนื่องจากดาวเทียมดวงใหม่ 3 ดวง ซึ่งได้แก่ดาวเทียมขนาดเล็กจำนวนสองดวงและดาวเทียมขนาดใหญ่จำนวนหนึ่งดวงที่จำเป็นต้องสร้างใหม่ขึ้นไปประจำที่วงโคจรตำแหน่ง 119.5 องศาตะวันออก
ดังนั้นจึงมองว่าดาวเทียมดวงใหม่ทั้งสามดวงถือเป็นอัพไซด์ต่อมูลค่าในอนาคตสำหรับ THCOM การดำเนินการเชิงพาณิชย์ของดาวเทียมขนาดเล็กจำนวนสองดวงคาดว่าจะดำเนินการในปี 68 ในขณะที่ดาวเทียมขนาดใหญ่คาดว่าจะดำเนินการได้ในช่วงไตรมาส 3/70 ถึงแม้ว่าการสร้างดาวเทียมดวงใหม่ที่วงโคจร 78.5 องศาตะวันออกและวงโคจร 120 องศาตะวันออกจะยังไม่รีบร้อนและยังคงไม่มีแผนการสร้างดังกล่าว แต่มองว่าเป็นอัพไซด์ต่อรายได้ของ THCOM ในระยะยาว
ทั้งนี้ยังคงคำแนะนำ “ซื้อเก็งกำไร” หุ้น THCOM ประเมินราคาเป้าหมายพื้นฐาน 18.24 บาท เนื่องจากอัพไซด์ที่จะมาจากการสร้างและยิงดาวเทียมดวงใหม่ที่ตำแหน่งวงโคจร 119.5 องศาตะวันออก และมูลค่าที่จะเพิ่มขึ้นในระยะยาวจากดาวเทียมดวงใหม่ที่ตำแหน่งวงโคจร 78.5 องศาตะวันออก และ 120 องศาตะวันออก ในอีก 5-10 ปีข้างหน้า